dan kien it-tieni minn serje ta' dibattiti bejn il-mexxejja tal-UE u l-MEPs dwar il-futur tal-UE is-solidarjetà għandha tibqa' waħda mill-pedamenti ta' l-azzjoni tal-UE il-futur għandu jinbena fuq l-ugwaljanza bejn il-pajjiżi, iċ-ċittadini u l-opportunitajiet Il-Prim Ministru Kroat Andrej Plenković kien it-tieni mexxej tal-UE biex jiddibatti l-futur tal-UE mal-MEPs meta jindirizzahom it-Tlieta. Meta ppreżenta l-viżjoni tiegħu għall-futur tal-UE, il-Prim Ministru Plenković saħaq fuq l-importanza tal-ugwaljanza, is-solidarjetà, u li l-progress ikun wieħed li jkun ta' benefiċċju indaqs għall-istati membri kollha. Il-Prim Ministru qal ukoll li l-UE trid tinvesti fl-edukazzjoni, il-kultura u l-kreattività, ir-riċerka u l-iżvilupp, filwaqt li tissorvelja sew l-istabbiltà finanzjarja. Maġġoranza tal-mexxejja tal-gruppi politiċi tal-Parlament laqgħu l-impenn tas-Sur Plenković lejn Ewropa aktar demokratika. Xi MEPs saħqu fuq l-importanza li l-identità nazzjonali taċ-ċittadini tiġi protetta, flimkien ma' waħda Ewropea b'saħħitha. Oħrajn affermaw il-ħtieġa għal iżjed investiment u Ewropa li tkun aktar soċjalment responsabbli. L-MEPs talbu wkoll għal riformi istituzzjonali. Meta laqa' l-Prim Ministru, il-President tal-Parlament Antonio Tajani qal: "Fl-indirizz tiegħu, il-Prim Ministru Plenković issottolinja viżjoni pożittiva u futurista għall-Ewropa, li fiha l-Kroazja u l-UE, flimkien, ser jipprovdu Unjoni aktar effettiva. Huwa għamel kummenti eċċellenti favur is-sħubija mal-UE u dwar kif din l-isħubija kienet ta' benefiċċju għall-Kroazja. Fl-istess waqt, huwa indika, bir-raġun, xi wħud mill-isfidi li rridu nindirizzaw flimkien bħas-sigurtà, il-migrazzjoni mhux ikkontrollata, u l-qagħad taż-żgħażagħ" Stqarrijiet minn MEPs Maltin "Il-prinċipji fundamentali li fuqhom twaqqfet l-Unjoni Ewropeja huma fil-fatt l-istess prinċipji li rridu nkomplu nirrikorru għalihom biex nassiguraw il-futur ta' din l-Unjoni. Iktar min qatt qabel, irridu nsaħħu l-prinċipju tal-unità - unità bejn il-pajjiżi membri u unità maċ-ċittadini. Id-dibattitu fuq x'tip ta' Unjoni irridu huwa kruċjali. Jiena favur Unjoni Ewropea b'saħħita li tkun viċin iċ-ċittadini Ewropej - Unjoni li tifhem l-isfidi tan-nies u ma tirrikorrix għal populiżmu. Flimkien, inkunu iżjed b'saħħitna." "L-Ewropa tinsab f'salib it-toroq. Aħna parti mill-ewwel ġenerazzjoni ta' politiċi li qatt ma ġarrabna l-gwerra fl-Ewropa. Għalhekk, hu essenzjali li ma nħallu lil ħadd jinsa dak li ġara u dak li għad jista' jiġri. Għal dawn ir-raġunijiet l-Ewropa qatt ma tista' toqgħod kwieta meta d-drittijet fundamentali fl-Istati Membri jiġu mhedda. Qatt. Il-proġett Ewropew hu mibni fuq iċ-ċertezza li l-valuri u l-libertajiet tagħna huma garantiti. Mingħajrhom m'aħna xejn. L-Ewropa mhix biss għaqda ekonomika imma ħolma li naqsmuha flimkien, wegħda komuni li l-valuri tagħna u l-istil ta' ħajja li ngħixu qatt m'huma se jerġgħu jkunu mhedda. Irridu nsemmgħu leħinna u niddefendu Ewropa biex tkun Ewropa b'saħħitha u magħquda. Mingħajrha, l-populiżmu u l-estremiżmu jirbħu żgur." "Il-Futur tal-Ewropa jrid jibqa' marbut mal-kwalità tal-ħajja ta' kull wieħed u waħda minna. Dan nassigurawh billi nqieghdu l-poplu l-ewwel. L-Ewropa trid tibqa' t-tarka tal-ħarsien tad-drittijiet tagħna. L-Ewropa fuq kollox trid torbot Il-futur tagħna mal-futur taż-żgħażagħ billi toffri aktar opportunitajiet f'dak kollu li hu ta' interess għalihom." Iċ-ċavetta għall-ġejjieni tal-Unjoni Ewropea tinsab f'Ewropa li hi kontabbli, responsabbli u viżjonarja, li taħdem fl-interess taċ-ċittadini f'ambjent ta' valuri , fi ħdan ugwaljanza soċjali, prosperita ́ ekonomika u paċi politika. Hija Ewropa li tappoġġja n-negozji, tipproteġi l-konsumaturi, tipprovdi sigurtà u serħan il-moħħ, u li toffri futur xieraq liċ-ċittadini tagħha. Siltiet mid-dibattitu - Prim Ministru u mexxejja tal-gruppi politiċi Plenkovic wara l-ewwel serje ta' kelliema Għal aktar informazzjoni Futur tal-Ewropa: Top story Video: Siltiet mid-dibattitu mal-Prim Ministru Irlandiż Kuntatti: Informazzjoni ta' kuntatt: Numru tat-telefown: Numru tat-telefown: Numru tal-mobile: Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF